**ИМИДЖ ЖӘНЕ ПЕДАГОГИКАЛЫҚ ЭТИКА**

***Педагог-психолог Куандыкова Бану Сериковна***

***Көкшетау жоғары медициналық колледжі***

**Аннотация**

Мақалада педагогтың кәсіби қызметіндегі имидж ұғымының мәні және оның педагогикалық этикамен байланысы қарастырылады. Заманауи білім беру жүйесінде мұғалімнің кәсіби беделі, сыртқы келбеті, сөйлеу мәдениеті мен қарым-қатынас стилі оқушылар мен ата-аналардың сенімін қалыптастыруда маңызды рөл атқарады.

Қазіргі қоғамда педагогтарға қойылатын талаптар тек білім берумен шектелмейді. Педагогтың тұлғалық бейнесі, оның кәсіби әдебі, мінез-құлқы мен сыртқы келбеті – білім алушыларға ықпал ететін маңызды факторлардың бірі. Сондықтан «имидж» және «педагогикалық этика» ұғымдары бір-бірімен тығыз байланысты.

**Имидж** – бұл адамның, әсіресе кәсіби тұлғаның, басқалар қабылдайтын бейнесі. Педагог имиджі дегеніміз – педагогтың кәсіби шеберлігі, сөйлеу мәнері, киіну үлгісі, мінез-құлқы және қарым-қатынастағы мәдениеті арқылы қалыптасатын бейне. Бұл имидж оқушылар мен ата-аналарға сенімділік ұялатады, әріптестер арасында құрметке ие болуға ықпал етеді және жалпы білім беру ұйымының беделіне оң әсер етеді.

***Педагог имиджі бірнеше құрамдас бөліктен тұрады:***

1. ***Кәсіби құзыреттілік*** – педагогтардың өз пәнін терең білуі, оқыту әдістемесін меңгеруі, білім беру процесіне заманауи технологияларды енгізуі.
2. ***Коммуникативтік мәдениет*** – педагогтың қарым-қатынас дағдылары: оқушылармен, ата-аналармен, әріптестермен сыпайы, ашық, өзара құрметке негізделген байланыс орната білуі.
3. ***Сыртқы келбет*** педагогтың киіну стилі, тазалығы мен жинақтылығы кәсіби беделді қалыптастыруда маңызды. Әдепті киім үлгісі – оқушыларға үлгі болудың бір жолы.
4. ***Психологиялық тұрақтылық*** – эмоцияларды бақылау, сынға сабырлы жауап беру, шиеленіс жағдайларын шешу қабілеті.
5. ***Моральдық-этикалық ұстанымдар*** – шыншылдық, әділеттілік, сабырлылық, оқушыға деген құрмет, педагогикалық әдеп нормаларын сақтау.

**Мысалы**, педагогтың сабақтағы дауыс ырғағы, сөз таңдау ерекшелігі оқушының көңіл-күйіне, тіпті пәнге деген қызығушылығына әсер етуі мүмкін. Ал бір мезетте ұрысқақ, немқұрайлы немесе дөрекі қарым-қатынас имиджді бұзып қана қоймай, студенттерге психологиялық зиян келтіреді. Сол себепті педагог үнемі өз-өзін кәсіби және тұлғалық жағынан дамытуы қажет.

Педагогтың жағымды имиджі:

* білім алушылардың сенімін арттырады;
* әріптестерімен кәсіби қарым-қатынасты нығайтады;
* ата-аналармен тиімді серіктестік орнатады;
* жалпы білім беру мекемесінің абыройын көтереді.

Педагогикалық этика клер болсақ – бұл педагогтың кәсіби міндеттерін орындау кезінде басшылыққа алатын моральдық-адамгершілік нормалар мен қағидалар жүйесі. Ол келесі ұстанымдарды қамтиды:

* адамға деген құрмет;
* әділеттілік;
* жауапкершілік;
* төзімділік және сабырлылық;
* шынайылық пен адалдық.

Этикалық мінез-құлық – педагог имиджінің өзегі. Этиканы сақтамаған жағдайда, тіпті жоғары кәсіби білім де педагогтың оң бедел қалыптастыруға мүмкіндік бермейді.

Педагог өзінің имиджін мына бағыттар бойынша дамытуы қажет:

1. *Сыртқы келбет***:** таза, ұқыпты, кәсіби киім стилі;
2. *Сөйлеу мәдениеті***:** анық, сауатты, сыпайы сөйлеу;
3. *Қарым-қатынас дағдылары:* тыңдай білу, ынта қою, оқушы мен ата-ана пікіріне құрметпен қарау;
4. *Кәсіби даму:* үздіксіз оқыту, жаңашылдыққа ұмтылу.

**Заманға сай құзыретті болу – педагог кәсібіндегі маңызды талаптардың бірі.** Қазіргі білім беру үдерісі үнемі өзгеріп, жаңарып отыратындықтан, педагогтар тек білім беруші ғана емес, сонымен қатар оқытуды жобалайтын, цифрлық технологияларды меңгерген, оқушы тұлғасын дамытатын көшбасшы болуы қажет. Педагог цифрлық сауаттылықты, креативті ойлауды, эмоционалдық интеллектіні, сыни тұрғыдан ойлау қабілетін меңгеруі тиіс. Сонымен қатар, білім алушыларға бағытталған тәсіл, білім сапасын бағалаудың жаңа формалары да педагогтың жоғары кәсіби икемділікті талап етеді. Мысалы, заманауи педагог үшін интерактивті платформалармен жұмыс істеу, онлайн ресурстарды тиімді пайдалану, әртүрлі оқыту әдістерін шебер қолдану – кәсіби құзыреттіліктің айқын көрсеткіштері болып саналады. Осындай құзыретті педагог оқушылармен сенімді байланыс орнатып, олардың жеке әлеуетін ашуға мүмкіндік береді.

Педагогтың кәсіби жетістігі тек білімі мен тәжірибесіне ғана емес, сонымен қатар оның имиджі мен этикалық ұстанымына да байланысты. Жағымды имидж бен педагогикалық этика мұғалімнің тұлғасын қалыптастырады және оның қоғамдағы рөлін күшейтеді. Сондықтан әрбір педагог өз кәсібінің абыройын жоғары ұстап, этикалық нормаларды сақтауға міндетті.

#### **Пайдаланылған әдебиеттер**

1. Климов Е.А. «Психология профессионального выбора». – М., 2004.
2. Назарбаева С.А. «Өзін-өзі тану» пәні және рухани-адамгершілік тәрбие. – Астана, 2012.
3. Тұрғанбаева Б.А. «Педагогтың кәсіби мәдениеті». – Алматы, 2018.
4. ҚР Білім және ғылым министрлігінің мұғалімнің педагогикалық этикасы туралы Ережесі.